**Sunt naţionalist**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Da,

Îmi iubesc mama.

(E un păcat?)

Şi pruncii.

Şi fraţii.

Şi cerul de ametist.

Ca rezumat,

Sunt na-ţi-o-na-list!

Da,

Graiul mi-i sfânt –

În viaţa mea

El nu este un simplu turist,

E chiar Patria.

Într-un cuvânt,

Sunt na-ţi-o-na-list!

Da,

Urăsc pe mancurt.

Mi-i dragă doina

Prin care exist.

Nu mă târâi slugarnic.

Pe scurt,

Sunt na-ţi-o-na-list!

Da,

Hora nu vreau

Să o schimb

Pe cazacioc ori pe twist.

Port suferinţa de neam

Ca pe un nimb.

Sunt na-ţi-o-na-list!

Da,

Afirm că-i prea mult

Verde-n drapel,

Avem un drapel

Prea materialist.

Mai aşterneţi nişte

Cer visător peste el.

Sunt na-ţi-o-na-list!

Da, nesocotesc tigvele seci

Care vor să mă cârmuie

Ca artist.

Mai trag cu ochiul

La istoria noastră. Deci

Sunt na-ţi-o-na-list!

Da,

N-am vrut să mă însoţesc

Cu Satan

N-am prăjit creieri umani

Pe unt poliţist.

Omeneşte întreb:

De ce am murit în Afganistan?!

Sunt na-ţi-o-na-list!

Da,

Vremea în care trăim

E tot mai isterică,

Îmi vine să urlu

În muzeul satului

Cu profil ateist:

„Scoateţi

Mitraliera

Din biserică!”

Sunt na-ţi-o-na-list!

Da,

Te întreb pe tine,

Binevoitorule,

Care-ai adus tutunul şi pesticidele:

Ce ai cu surorile noastre

Din câmpul cel trist –

Ai primit vreun ordin cumva,

Ţi-a ordonat cineva: ucide-le?!

Sunt na-ţi-o-na-list!

Da,

Sunt contra

Plevei migratoare

Care se crede

Un dar minunat.

Sunt contra să prăsiţi la noi

Uzina de calculatoare –

N-am ce să număr, tovarăşi,

Aproape totul

Mi s-a luat

Da,

Aproape totul

Mi s-a răpit.

La curgerea Prutului meu

Nu pot nici măcar să asist.

Totuşi

Viaţa mi-i dragă,

Merg spre dânsa grăbit.

Sunt na-ţi-o-na-list!